New York Knicks şi Denver Nuggets se află la o victorie de calificarea în finalele Conferinţelor de Est şi de Vest din liga profesionistă nord-americană de baschet (NBA) după victoriile obţinute marţi, informează AFP.
Revenită în Madison Square Garden, New York Knicks a trecut în avantaj la general şi conduce cu 3-2, după ce s-a impus în meciul al cincilea al semifinalei cu 121-91 în faţa formaţiei Indiana Pacers, graţie prestaţiei de excepţie a lui Jalen Brunson, autor a 44 de puncte.
Cu 28 de puncte în primul sfert, Brunson a stabilit chiar un nou record pentru Knicks în playoff.
New York Knicks se poate califica în finala Conferinţei de Est dacă va câştiga meciul de vineri de la Indianapolis, reeditând o performanţă care nu a mai fost atinsă din 2000.
În Conferinţa de Vest, Minnesota Timberwolves a înregistrat al treilea eşec consecutiv în faţa campioanei en titre, Denver Nuggets, fiind învinsă cu 112-97, astfel că echipa din Colorado conduce cu 3-2 la general, după ce a fost condusă cu 2-0.
Starul sârb Nikola Jokic a fost din nou eroul lui Denver, trecându-şi în cont 40 de puncte, 7 recuperări şi 13 pase decisive.
O victorie, joi la Minneapolis, i-ar fi suficientă lui Denver Nuggets pentru a se califica în finala Conferinţei de Vest.